A son très chier oncle et amé mons. Amey de Mombeliart, signour de Monfacon, Othes de Bourgoigne, sires de Salins, salut et bon amour. Je vous mand et pri et requier que vous delivroiz et bailloiz à nostre amée et feal Lore, çay en arriers fame dou noble baron Jehan, conte de Bourgoigne et signour de Salins, mon pere, la vile de Requenot, la vigne de Novelois et l’estant de Chaverey et les issues desdites choses, car quittées li ay, se droit nul y avoie, et ce ne laissié[s] en nulle maniere. En tesmoing de ceste chose, j’ay fait metre mon seal pendant en ces presentes lettres, donées en Bracon, la voille de feste saint Jehan Baptiste, l’an Nostre Signour mil doux cenz et septante et trois.